B. Bugár, podpredseda NR SR: (2004-06-29):
Otváram  rozpravu a pýtam sa, kto sa hlási do rozpravy k tomuto bodu programu. Pán poslanec Maxon. Končím možnosť sa prihlásiť ústne do rozpravy. Pán poslanec Maxon, nech sa páči. M. Maxon, poslanec: Ďakujem pekne za slovo. Vážený pán podpredseda Národnej rady, vážené panie poslankyne, vážení páni poslanci, celkom na úvod by som chcel zdôrazniť, že považujem za čiastočne absurdné, že petíciou, ktorú sme prerokovávali 25. apríla minulého roku, sa v Národnej rade z hľadiska odpočtu plnenia úloh vyplývajúcich z tejto petície zaoberáme po 1,5 roku. To je opäť jeden z dôkazov, ako sme rezignovali na kontrolu plnenia vlády v súlade s tým čl. 114 ods. 1 Ústavy Slovenskej republiky. Rovnako mi dovoľte, aby som zdôraznil ešte niekoľko formálnych a procesných výhrad, čo sa vôbec s touto petíciou dialo. Chcel by som zdôrazniť, že túto petíciu podpísalo viac ako tristotisíc občanov Slovenskej republiky. Dámy a páni, ani jedna politická strana v eurovoľbách nezískala 300 000 voličov. Zdôrazňujem tento počet predovšetkým preto, že považujem skoro za absurdný postup, akým sa rozhodol postupovať predseda Národnej rady Slovenskej republiky. Vážené dámy a páni, 300 000 občanov minulý rok podpísalo túto petíciu. Predseda Národnej rady nebol ochotný prijať petičný výbor a postúpil túto povinnosť na výbor pre pôdohospodárstvo. Nuž, dámy a páni, hovorím to v kontexte eurovolieb, hovorím to v tom kontexte, že na eurovoľbách sa zúčastnilo niečo viac ako 600 000 občanov tejto republiky, 50 % z nich tvorí počet 300 000. Nechcem tým povedať, že, prirodzene, boli splnené všetky podmienky pre petíciu, ktorá je v súlade s petičným zákonom. Ešte raz opakujem, tento postup považujem za nekorektný a predpokladám, že pán predseda Národnej rady sa k tomu nevyjadrí, pretože v tejto chvíli pri rokovaní nie je prítomný. Pokiaľ sa týka tých vecných prístupov. K tým formálnym veciam možno ešte jednu vec, ktorú som si predsavzal, je potrebné, aby som tu v pléne Národnej rady Slovenskej republiky povedal. Opäť to súvisí aj s eurovoľbami. O poľnohospodárov a vidiek sa zaujímame vtedy, keď sa blížia voľby, ale počas volebného obdobia nás ich starosti až tak veľmi neťažia. Aby som celkom teda jasne a zrozumiteľne hovoril, tak nehovorím teraz na adresu vašu, pán minister, hovorím predovšetkým na adresu nás poslancov Národnej rady Slovenskej republiky. A mám také vnútorné presvedčenie, že sa tu dosť hrá s agrárnou kartou. Dosť sa hrá s agrárnou kartou ale v tom zmysle, aby sa vytvoril všeobecný názor v tejto spoločnosti, že poľnohospodári sú tí, ktorí majú stále natrčenú ruku, že poľnohospodári dostávajú obrovské dotačné prostriedky. A dokonca sa tu prezentuje aj názor, že poľnohospodári sú tí, ktorí nakoniec tie dotačné prostriedky nevyužívajú v súlade so zákonom. Dokonca v tejto oblasti prekvitá obrovská korupcia. Prečo to hovorím, dámy a páni? Odkedy som aktívny v politike, odkedy sledujem dianie v politike na Slovensku, nepamätám si prípad, že by Slovenská informačná služba prostredníctvom svojho hovorcu informovala občanov, že máme takéto a takéto zistenie, toto a toto sme v oblasti poskytovania dotácií do poľnohospodárskeho sektora zistili a postupujeme tieto veci orgánom činným v trestnom konaní. Dámy a páni, zalistujme všetci spoločne do informácií, ktoré Slovenská informačná služba poskytuje. Po prvé, samozrejme, informačná služba by mala byť skúpa na informácie a mala by predovšetkým pôsobiť represívne prostredníctvom orgánov činných v trestnom konaní. A súhlasím s tými, ktorí zastupujú ten názor, že jej úlohou nie je informovať občanov Slovenskej republiky. Nakoniec, teda pracuje v istom alebo vo vysokom stupni utajenia. O to pre mňa je šokujúcejšie, že práve teda v tejto oblasti takúto informáciu občanom Slovenskej republiky podsunula. Nevidím v tom opäť nič iné, len skupinové záujmy ľudí, ktorí chcú naozaj robiť zlý obraz o slovenskom poľnohospodárstve, o slovenskom potravinárstve. Takže ak je Slovenská informačná služba významnou spravodajskou jednotkou Slovenskej republiky, tak tento jej skutok považujem za istú spravodajskú hru. Chcel by som vás informovať, že budem žiadať riaditeľa Slovenskej informačnej služby, aby k tejto skutočnosti zaujal stanovisko. No a, dámy a páni, ak revidujeme to plnenie uznesenia č. 273 z 25. apríla 2003, tak opäť musím teda spomenúť ten čl. 114 ods. 1 Ústavy Slovenskej republiky. Po 1,5-ročnom snažení, ak si spravíme konfrontáciu, tak musíme skonštatovať, že v rozhodujúcich veciach, ktoré požadovalo 300 000 občanov Slovenskej republiky, vôľa 300 000 občanov Slovenskej republiky bola znásobená prijatím uznesenia pléna Národnej rady Slovenskej republiky, 80 % týchto požiadaviek vláda Slovenskej republiky nesplnila, nehovoriac o tom, že tie kľúčové splnila celkom inak, ako bola požiadavka petície. Takže v tejto chvíli ja sa naozaj pýtam, že koho v Národnej rade Slovenskej republiky zastupujeme, na čo reaguje a čo rešpektuje vláda Slovenskej republiky. Ja rešpektujem aj to príslušné ustanovenie čl. 119 Ústavy Slovenskej republiky, že v hospodárskych veciach vláda môže konať samostatne. Ale, dámy a páni, opäť v tomto kontexte musím zdôrazniť, aká je to nerovnováha v tom, čo máme ako ambíciu dosiahnuť v tom ústavnom zákone, ktorý sme schválili minulý týždeň, vo vzťahu ku kontrole vlády cez dianie na Slovensku. Je to podľa môjho názoru absolútne neharmonické. A pri tejto príležitosti naozaj musím zdôrazniť jednu skutočnosť, že občanov Slovenskej republiky podstatne viac zaujímajú, podstatne viac sa ich dotýkajú rozhodnutia vlády dovnútra krajiny ako to, čo sa vynegociuje v Európskej únii, pokiaľ sa týka európskych záležitostí. Dámy a páni, ja teda v súvislosti s tým, čo som povedal, chcem navrhnúť aj konštatačnú časť uznesenia Národnej rady Slovenskej republiky. Z hľadiska procesného a z hľadiska rokovacieho poriadku v tejto chvíli nám naozaj nezostáva nič iné, len rešpektovať tú 1. časť návrhu, ktorý predkladá pôdohospodársky výbor, kde berieme túto správu na vedomie. Je to čiastočne nekonzistentné, ale súčasne teda sa uchádzam o vašu priazeň doplniť toto uznesenie, kde Národná rada Slovenskej republiky konštatuje, že vláda Slovenskej republiky v zásadných a v rozhodujúcich oblastiach plne nezabezpečila úlohy vyplývajúce z uznesenia Národnej rady Slovenskej republiky č. 273 z 25. apríla 2003 k Petícii poľnohospodárov a potravinárov Slovenska. Ja som viac-menej už v tom mojom vystúpení aj zdôvodnil, prečo sa o takéto uznesenie Národnej rady Slovenskej republiky v tejto chvíli uchádzam. A dovoľte mi ešte jednu poznámku. Opäť teda zdôrazním, že nie je to ľahké a jednoduché získať 300 000 podpisov pod petíciu. Preto zrejme asi ani kresťanskí demokrati nemajú interes organizovať petičnú akciu na vypísanie referenda, pretože som presvedčený, že by tých 350 000 podpisov, ktoré tu ukladá zákon, nezískali. Ale ešte raz zdôrazňujem, 300 000 ľudí sa podpísalo pod túto petíciu. Národná rada Slovenskej republiky uznesením potvrdila tie požiadavky a vyhodnoteniu tej petície sa venujeme po 1,5 roku. Opäť teda dovoľte mi skonštatovať a spraviť analógiu s tým ústavným zákonom, ktorý sme schválili. Ak pri niektorých negociačných rokovaniach Európskej únie naozaj prebiehajú tie rokovania v priebehu niekoľkých hodín a vidíme, ako postupuje vláda, ako potom postupuje svojím spôsobom možno aj ťažkopádne parlament, tak aplikáciu toho zákona v právnom poriadku Slovenskej republiky, tak aby to efektívne slúžilo potrebám Slovenskej republiky, naozaj nevidím veľmi ružovo. Dámy a páni, ešte mi dovoľte povedať jednu alebo dve vety na margo plnenia uznesení Národnej rady Slovenskej republiky všeobecne, ktoré prezentoval potom v záverečnom vystúpení pán minister financií a podpredseda vlády. A je to analógia aj s týmto dokumentom. Pán minister pôdohospodárstva je viazaný stanoviskom vlády. Vláda nám predkladá skoro 100-percentné plnenie tých podmienok. V tej diskusii jasne vyplynulo, že tie požiadavky petičného výboru splnené neboli. Takže v tomto prípade sa nejde o nepresnosti, ktoré priznal podpredseda vlády a minister financií v tom prvom dokumente. Ale, dámy a páni, ak nechceme rezignovať na kontrolu, parlamentnú kontrolu členov vlády Slovenskej republiky, dokedy im budeme takéto nepresnosti tolerovať? Ďakujem pekne. (Potlesk.)